Ільля Шкурын

**Ільля́ Шку́рын** ( 17 жніўня 1999 году) — беларускі футбаліст, нападнік польскага клюбу ГКС.

## Кар’ера
### «Віцебск»
Выхаванец віцебскай ДЮСШ «Камсамолец», у 2016 годзе пачаў выступаць за дубль «Віцебску». У 2017 годзе трывала замацаваўся ў дублі, за першую палову сэзону забіў 11 галоў. У ліпені 2016 году быў запрошаны на прагляд у кіеўскае «Дынама», але неўзабаве вярнуўся ў Віцебск, дзе стаў прыцягвацца да асноўнага складу. 23 ліпеня 2017 году дэбютаваў у асноўнай камандзе ў матчы 1/8 фіналу Кубка Беларусі супраць «Слуцку» (0:0, пэн. 2:4), калі выйшаў на замену на 87-й хвіліне, правёў на полі 30 хвілінаў дадатковага часу і стварыў шэраг небясьпечных момантаў. Праз тыдзень, 29 ліпеня, дэбютаваў у Найвышэйшай лізе, выйшаўшы на замену ў другім тайме хатняга матчу супраць «Крумкачоў» (2:2). У гэтым матчы прымусіў брамніка гасьцей Яўгена Касьцюкевіча парушыць правілы і атрымаць чырвоную картку. 5 жніўня, у другім сваім матчы ў Найвышэйшай лізе супраць магілёўскага «Дняпра», выйшаў на замену на 70-й хвіліне і забіў пераможны гол сваёй каманды (выніковы лік 2:1). Зь верасьня 2017 году да канца сэзону не зьяўляўся на полі праз траўмы. Здолеў вярнуцца на гульнявую пляцоўку толькі ў чэрвені 2018 году, спачатку гуляў за дубль, дзе ў сэзоне 2018 году пасьпеў здабіць 18 галоў, а неўзабаве стаў выступаць і за асноўную каманду, выходзячы на замену.

### «Энэргетык-БДУ»
У студзені 2019 году датэрмінова скасаваў кантракт зь «Віцебскам» і неўзабаве перайшоў у сталічны «Энэргетык-БДУ». У першай палове сэзону 2019 году звычайна выходзіў на зьмену, выступаў таксама за дубль, аднак пазьней замацаваўся ў пачатковым складзе, стаўшы асноўным нападнікам каманды. Трывала адзначаўся галамі, 27 верасьня 2019 году ў матчы супраць «Менску» (6:1) аформіў покер, 26 кастрычніка таго ж году стаў аўтарам хет-трыка ў матчы зь менскім «Дынама» (3:3). У выніку з 19 галамі стаў найлепшым бамбардзірам Найвышэйшай лігі ў сэзоне, таксама быў прызнаны найлепшым нападнікам чэмпіянату.

### Па-за межамі Беларусі
8 студзеня 2020 году стала вядома аб пераходзе Шкурына ў берасьцейскае «Дынама», аднак ужо на наступны дзень было абвешчана аб складаньні ўгоды з маскавіцкім ЦСКА на 4,5 гады. У складзе ЦСКА ня меў трывалага месца ў асноўным складзе, звычайна заставаўся на лаве запасных або выходзіў на замену. 15 жніўня 2020 году забіў першы гол за ЦСКА ў матчы супраць «Тамбова» (2:1).

У ліпені 2021 году на правах арэнды далучыўся да кіеўскага «Дынама». У лютым 2022 году польскі «Ракаў» з Чанстаховы арандаваў нападніка з правам выкупу. Аднак, Шкурын зьявіўся на полі толькі ў двух матчах, пасьля чаго страціў месца ў складзе. У верасьні 2022 году паводле пагадненьня бакоў арэнда была спыненая, пасьля чаго нападнік прыпыніў кантракт з ЦСКА і стаў гульцом ізраільскага клюбу «Макабі» (Пэтах-Тыква) з другога дывізіёну чэмпіянату Ізраілю. За сэзон 2022—2023 гадоў адзначыўся 14 галамі за «Макабі» і дапамог клюбу выйсьці ў элітны дывізіён.

У ліпені 2023 году далучыўся да польскай «Сталі» зь Мельцу. Дэбютаваў за каманду 22 ліпеня 2023 году ў матчы першага тура чэмпіянату Польшчы супраць «Краковіі» (2:2), дзе адзначыўся голам і галявой перадачай. 29 кастрычніка 2023 году згуляў выдатны матчы супраць сталічнай «Легіі» (1:3), дзе адкрыў ліку матчу і двойчы асыставаў сваім партнэрам, дзякуючы чаму мелецкі клюб здабыў сэнсацыйную перамогу. 25 лістапада 2023 году ў матчы супраць «Погані» (3:2) аформіў хет-трык, пасьля чаго паводле вынікаў лістападу быў прызнаны гульцом месяцу ў польскай Экстраклясе. У студзені 2024 году падпісаў новы кантракт з «Стальлю» да чэрвеня 2025 году з магчымасьцю падаўжэньня яшчэ на адзін сэзон, які пачне дзейнічаць зь ліпеня 2024 году пасьля заканчэньня пагадненьня з ЦСКА.

У пачатку 2025 году далучыўся да варшаўскай «Легіі», якая мусіла выкласьці за нападніка 1,5 мільёны эўра. 13 ліпеня адзначыўся пераможным голам у матчы Супэркубка Польшчы супраць познанскага «Леха». У новым сэзоне, які пачаўся ўлетку 2025 году, футбаліст канчаткова страціў месца ў складзе, асабліва пасьля прыходу да варшаўскай каманды шэрагу футбалістаў, як то Антоніё Чолака, Мілеты Раявіча ды іншых нападнікаў. 6 верасьня стаў новым гульцом клюбу ГКС. Футбаліст склаў з катавіцкім клюбам трохгадовы кантракт з магчымасьцю ягонага падаўжэньня. У інтэрвію клюбнаму тэлебачаньню ён заявіў, што пастанова аб зьмене клюбу палягала на незадаволенасьці колькасьцю гульнёвага часу, а таксама бачаньнем стылю гульні новага клюбу, якое яму агучыў падчас тэлефоннай размовы трэнэр Рафал Гурак. Ён назваў сваім найвялікшым козырам здольнасьць знаходзіць прастору за сьпінамі абаронцаў.

## Дасягненьні
**«Легія»**:
* Уладальнік Кубка Польшчы: 2025
* Уладальнік Супэркубка Польшчы: 2025

## Статыстыка

## Крыніцы

## Вонкавыя спасылкі
* Статыстыка «ПБ-Инфо»

Катэгорыя:Беларускія футбалісты